23. ΝΟΜΟΣ υπ' αριθ.565 της 16/18 Μαρτ. 1977 (ΦΕΚ. Α'85) Περί καθορισμού της χορηγίας του Προέδρου της Δημοκρατίας. Άρθρ.1.-1.Η προς τον Πρόεδρον της Δημοκρατίας παρεχομένη μηνιαία χορηγία ορίζεται ίση προς το τετραπλάσιον των κατά το άρθρ.63 παρ.1 του Συντάγματος απολαβών των Βουλευτών. «2.Στον Πρόεδρο της Δημοκρατίας καταβάλλεται μηνιαίως, ως έξοδα παράστασης, ποσό ίσο προς το τρίτο της χορηγίας αυτού, το οποίο δεν  υπόκειται σε κράτηση. Τα κατά τα ανωτέρω καταβαλλόμενα έξοδα παράστασης φορολογούνται σύμφωνα με τις διατάξεις του άρθρ. 5 του Ζ΄ Ψηφίσματος του έτους 1975 της Ε΄ Αναθεωρητικής Βουλής». Η παρ. 2 αντικαταστάθηκε ως άνω από την παρ. 3 του άρθρ. 10 Νόμ. 2459/18-19 Φεβρ. 1997 (ΦΕΚ Α΄17), Τόμ. 27 σελ. 194,725. Σύμφωνα δε με την περίπτ. β΄ άρθρ. 40 του ίδιου Νόμου η ισχύς της άνω διατάξεως αρχίζει την 1 η Ιαν. 1997. Άρθρ.2.-1.Εις τους Προέδρους της Δημοκρατίας τους αποχωρήσαντας από της ισχύος του Συντάγματος του 1975, ως και εις τους εφεξής αποχωρούντας, παρέχεται εκ του Δημοσίου Ταμείου ισοβίως μηνιαία αποζημίωσις λόγω εξόδων παραστάσεως ίση προς το ήμισυ της παροχής της προβλεπομένης υπό της παρ.1 του άρθρ.1 του παρόντος. 2.Εις τα μέλη της οικογενείας των περί ων ο παρών νόμος Προέδρων καταβάλλεται από της επιούσης του θανάτου των, τμήμα της αποζημιώσεως περί ης η παρ.1 του παρόντος άρθρου, εφαρμοζομένων αναλόγως των εκάστοτε ισχυουσών διατάξεων περί συνταξιοδοτήσεως των οικογενειών των εν ενεργεία πολιτικών υπαλλήλων ή συνταξιούχων του Δημοσίου, όσον αφορά εις τα πρόσωπα, άτινα δικαιούνται ταύτης, τας προϋποθέσεις και την διάρκειαν χορηγήσεως ως και το ύψος αυτής, οριζομένου εις ποσοστόν της εις τον αποχωρήσαντα Πρόεδρον ανηκούσης αποζημιώσεως. 3.Η καταβολή της παροχής του παρόντος άρθρου αποκλείει πάσαν άλλην εκ συντάξεως παροχήν εκ του Δημοσίου Ταμείου. Άρθρ.3.-1.Αι παροχαί των άρθρ.1 και 2 του παρόντος καταβάλλονται μόνον καθ' ημερολογιακόν μήνα. 2.Αι ισχύουσαι διατάξεις: α) Περί υπαγωγής εις την φορολογίαν εισοδήματος της βουλευτικής αποζημιώσεως και β) περί παρακρατήσεως του φόρου εισοδήματος επί της βουλευτικής αποζημιώσεως εφαρμόζονται αναλόγως και επί των παροχών, περί ων η παρ.1 του άρθρ.1 και αι παρ.1 και 2 του άρθρ. 2 του παρόντος. Άρθρ.4.-1.Εις τον Κρατικόν Προϋπολογισμόν εγγράφονται υπό ίδιον φορέα και κωδικούς αριθμούς αι αναγκαίαι πιστώσεις δια την καταβολήν της κατά τα προηγούμενα άρθρα χορηγίας και των εξόδων παραστάσεως εις τον Πρόεδρον της Δημοκρατίας και εις τα αναφερόμενα εις το άρθρ.2 του παρόντος πρόσωπα. 2.Η διάθεσις των κατά την προηγούμενην παράγραφον πιστώσεων ενεργείται υπό του Γενικού Γραμματέως της Προεδρίας της Δημοκρατίας ως κυρίου διατάκτου. Άρθρ.5.-Αι εκάστοτε ισχύουσαι διατάξεις περί υγειονομικής περιθάλψεως των Βουλευτών ισχύουν και δια τα πρόσωπα τα αναφερόμενα εις τα άρθρ.1 και 2 του παρόντος. Άρθρ.6.-Η ισχύς του παρόντος άρχεται από της δημοσιεύσεώς της, εις την Εφημερίδα της Κυβερνήσεως. 24. ΠΡΟΕΔΡΙΚΟΝ ΔΙΑΤΑΓΜΑ υπ’   αριθ.411 της 4/12 Μαΐου 1977 (ΦΕΚ Α' 128) Περί μεταφοράς εκ του Υπουργείου Εξωτερικών εις την Προεδρίαν της Δημοκρατίας της θέσεως του οικονόμου του Μεγάρου Μαξίμου. Άρθρον μόνον.- Μεταφέρομεν εκ του Υπουργείου Εξωτερικών, εις την Υπηρεσίαν της Προεδρίας της Δημοκρατίας, την υπό του Πασχάλη Παπαθωμά του Αριστείδου, υπαλλήλου επί σχέσει εργασίας ιδιωτικού δικαίου αορίστου χρόνου, διεπομένου υπό των διατάξεων του Ν.Δ.169/1969 κατεχομένην θέσιν του Οικονόμου του Μεγάρου Μαξίμου, ήτις θέσις προσαυξάνει τας υφισταμένας παρά τη Προεδρία της Δημοκρατίας θέσεις υπαλλήλων Γενικών Καθηκόντων επί σχέσει εργασίας ιδιωτικού δικαίου.